Ombudsmanden udtaler sig for foreløbig sidste gang om sagen . Det sker i kølvandet på Informations afsløring i februar 2019 af den før nævnte mailkorrespondance mellem Udlændingestyrelsens direktør, Henrik Grunnet, og hans medarbejdere om hans indtryk af, hvad der foregik på mødet den 10. februar 2016 i Udlændinge- og Integrationsministeriet. Ombudsmanden oplyser, at han afventer resultatet af, at ministeriet og Udlændingestyrelsen vil igangsætte en ekstra undersøgelse efter dokumenter på en række nøglepersoners personlige drev og mailbokse. Og så tilføjer han:»Der vil kunne foreligge materiale, hvis nærmere betydning kun kan fastlægges ved egentlig afhøring af de involverede enkeltpersoner. I det omfang dette er tilfældet, vil videre undersøgelse af sagen ikke kunne ske i ombudsmandsinstitutionen, men må i givet fald ske ved f.eks. nedsættelse af en undersøgelseskommission«.Ifølge eksperter, Information taler med, er Ombudsmandens udtalelser opsigtsvækkende. »Det er meget usædvanligt, at Ombudsmanden i så direkte form lægger op til, at hvis alle tråde skal redes ud, så må det være i en undersøgelseskommission. Det kan næsten ikke siges mere direkte. Det er meget sjældent set,« siger f.eks. professor i forvaltningsret ved Københavns Universitet, Michael Gøtze.Samtidig fastslår Ombudsmanden , at han ikke vil tages til indtægt for, at han i redegørelsen fra marts 2017 har 'frifundet' ministeriet. Han henviser til, at ministeriet ved flere lejligheder har fremhævet, at »Ombudsmanden lægger til grund, at det ikke var ministeriets samlede intention at pålægge Udlændingestyrelsen at iværksætte en ulovlig praksis.« Det er senest sket i et svar til Folketinget den 1. april 2019.Som eksperter har forklaret i Information er det alene udtryk for, at Ombudsmanden skal basere sin vurdering på sagens dokumenter, og hvad ministeriet har skrevet til ombudsmanden. På det grundlag har han ikke kunnet fastlægge indholdet af de mundtlige tilkendegivelser og drøftelser, som ifølge ministeriets oplysninger fandt sted mellem myndighederne, og han har derfor måttet gå ud fra ministeriets forklaring. Men det betyder ikke, at Ombudsmanden konkluderer, at deres forklaring er korrekt.Og som Ombudsmanden selv skriver i udtalelsen: »Den måde, som Udlændinge- og Integrationsministeriet – bl.a. i den nævnte besvarelse af 1. april 2019 – har udtrykt sig på, kan imidlertid for mig at se let opfattes sådan, at jeg har ment, at ministeriets forklaringer til mig er understøttet af de foreliggende akter og oplysninger i sagen. Dette er ikke tilfældet,« understreger Ombudsmanden.